Source: http://finlex.fi/fi/laki/alkup/1996/19960517
Timestamp: 2019-10-16 21:48:21+00:00

Document:
Kauppa- ja teollisuusministeriön päätös… 517/1996 - Säädökset alkuperäisinä - FINLEX ®
Olet tässä: Finlex › Lainsäädäntö › Säädökset alkuperäisinä › 1996 › 517/1996
517/1996
Annettu Helsingissä 5 päivänä heinäkuuta 1996
Kauppa- ja teollisuusministeriön päätös sähkölaitteistojen käyttöönotosta ja käytöstä
Kauppa- ja teollisuusministeriö on 14 päivänä kesäkuuta 1996 annetun sähköturvallisuuslain (410/96) nojalla päättänyt:
1 luku
Tämä päätös koskee sähkölaitteiston tarkastuksia, huoltoa ja kunnossapitoa.
Tämä päätös ei koske televerkkojen, hissien, ilma-alusten eikä maa- ja vesikulkuneuvojen sähkölaitteistoja.
1) luokan 1 sähkölaitteisto
a) sähkölaitteistoa asuinrakennuksessa, jossa on enemmän kuin kaksi asuinhuoneistoa,
b) enintään 1 000 voltin nimellisjännitteistä sähkölaitteistoa liikerakennuksessa, julkisessa rakennuksessa, teollisuusrakennuksessa tai maatalousrakennuksessa, joiden suojalaitteena toimivan ylivirtasuojan nimellisvirta on yli 35 ampeeria, sekä näihin rinnastettavan rakennelman sähkölaitteistoa,
c) laajaa, rakennusten ulkopuolelle yleiselle paikalle asennettua sähkölaitteistoa, jonka suojalaitteena toimivan ylivirtasuojan nimellisvirta on yli 35 ampeeria, ja
d) sähkölaitteistoa räjähdysvaarallisessa tilassa, jossa vaarallisen kemikaalin valmistus, käsittely tai varastointi vaatii ilmoitusta; 2) luokan 2 sähkölaitteisto
a) sähkölaitteistoa majoitusrakennuksessa, jossa majoituspaikkoja on vähintään 100, kokoontumishuoneistossa, jossa suurin henkilömäärä on vähintään 250, ja rakennuksessa, joka on katsottava suurmyymäläksi tai -näyttelyhalliksi,
b) sähkölaitteistoa sairaalan, terveyskeskuksen tai yksityisen tutkimus- ja hoitolaitoksen lääkintätilassa, jossa ei tehdä anestesiaa tai laajapuudutusta edellyttäviä toimenpiteitä,
c) sähkölaitteistoa, johon kuuluu yli 1 000 voltin nimellisjännitteisiä osia, lukuun ottamatta sellaista sähkölaitteistoa, johon kuuluu vain enintään 1 000 voltin nimellisjännitteellä syötettyjä yli 1 000 voltin sähkölaitteita tai niihin verrattavia laitteistoja,
d) sähkölaitteistoa, jonka liittymisteho, jolla tarkoitetaan sähkölaitteiston haltijan kiinteistölle tai yhtenäiselle kiinteistöryhmälle rakennettujen liittymien liittymistehojen summaa, on yli 1 600 kilovolttiampeeria ja
e) verkonhaltijan jakelu-, siirto- ja muuta vastaavaa sähköverkkoa; sekä
3) luokan 3 sähkölaitteisto
a) sähkölaitteistoa räjähdysvaarallisessa tilassa, jossa vaarallisen kemikaalin valmistus, käsittely tai varastointi taikka räjähteen valmistus vaatii lupaa, ja
b) sähkölaitteistoa sairaalan, terveyskeskuksen tai yksityisen tutkimus- ja hoitolaitoksen lääkintätilassa, jossa tehdään anestesiaa tai laajapuudutusta edellyttäviä toimenpiteitä.
Sähkölaitteistojen käyttöönotto
Sähkölaitteistolle on tehtävä käyttöönottotarkastus, jossa riittävässä laajuudessa selvitetään, ettei sähkölaitteistosta aiheudu sähköturvallisuuslain (410/96) 5 §:ssä tarkoitettua vaaraa tai häiriötä.
Käyttöönottotarkastuksesta tulee laatia sähkölaitteiston haltijan käyttöön tarkastuspöytäkirja, jollei 2 momentissa muuta määrätä. Tarkastuspöytäkirjasta tulee käydä ilmi kohteen yksilöintitiedot, selvitys sähkölaitteiston säännösten ja määräysten mukaisuudesta, yleiskuvaus käytetyistä tarkastusmenetelmistä sekä tarkastusten ja testausten tulokset. Tarkastuksen tekijän on allekirjoitettava tarkastuspöytäkirja.
Käyttöönottotarkastuspöytäkirjaa ei edellytetä
1) sellaisista sähköalan töistä, joista voi aiheutua vain vähäistä vaaraa tai häiriötä,
2) nimellisjännitteeltään enintään 50 voltin vaihtojännitteisten tai 120 voltin tasajännitteisten sähkölaitteistojen asennuksista,
3) yksittäisten komponenttien vaihdoista tai lisäyksistä taikka näihin verrattavista toimenpiteistä,
4) yksittäisten kojeiden syöttöön liittyvistä muutostöistä enintään 1 000 voltin nimellisjännitteellä,
5) nimellisjännitteeltään enintään 1 000 voltin kytkinlaitoksiin kohdistuvista muutostöitä, joissa kytkinlaitoksen nimellisarvoja ei muuteta, eikä
6) sellaisen tilapäislaitteiston asennuksesta, joka on koottu standardien mukaisista työmaakeskuksista.
Edellä 2 momentissa mainituista tapauksista on sähkölaitteiston testausten tulokset kuitenkin tarvittaessa annettava laitteiston haltijalle.
Sähköturvallisuuden varmistamiseksi sähkölaitteistolle on käyttöönottotarkastuksen lisäksi tehtävä varmennustarkastus, kun kyseessä on luokan 1―3 sähkölaitteisto. Varmennustarkastus on tehtävä myös tällaisten laitteistojen muutostöille, jollei ole kyse 4 §:n 2 momentissa tarkoitetuista sähköalan töistä.
Edellä 1 momentista poiketen luokan 1 ja 2 sähkölaitteiston muutostyölle ei edellytetä varmennustarkastusta, kun
1) muutostyön kohteena olevan sähkölaitteiston nimellisjännite on enintään 1 000 volttia sekä työalueen ylivirtasuojan nimellis- tai asetteluvirta enintään 35 ampeeria, jos käyttö- ja huoltotöiden johtajaa ei vaadita, ja muutoin 250 ampeeria tai
2) muutostyö kohdistuu kytkinlaitokseen eikä kytkinlaitoksen nimellisarvoja muuteta.
Varmennustarkastuksessa on riittävässä laajuudessa pistokokein tai muulla soveltuvalla tavalla varmistettava, että sähkölaitteisto täyttää sähköturvallisuudelle asetetun tason ja sähkölaitteistolle on tehty asianmukainen käyttöönottotarkastus.
Varmennustarkastus on tehtävä, ennen kuin sähkölaitteisto otetaan varsinaiseen käyttötarkoitukseensa.
Edellä 1 momentista poiketen varmennustarkastus voidaan myös tehdä luokan 1 ja 2 sähkölaitteistoille kolmen kuukauden kuluessa käyttöönotosta ja verkonhaltijan kalenterivuoden aikana rakennetuille sähköverkoille seuraavan kalenterivuoden kuluessa.
Varmennustarkastuksen voi tehdä valtuutettu laitos. Luokan 1 ja 2 sähkölaitteistoille varmennustarkastuksen voi tehdä myös valtuutettu tarkastaja.
Varmennustarkastus voidaan luokan 3 sähkölaitteistoja lukuun ottamatta korvata sähkölaitteiston rakentaneen tai rakentamisesta vastanneen sellaisen sähköurakoitsijan varmennuksella, jolla on tähän oikeus.
Varmennustarkastuksesta ja sitä korvaavasta sähköurakoitsijan varmennuksesta on laadittava laitteiston haltijan käyttöön tarkastustodistus. Todistuksesta tulee käydä ilmi kohteen yksilöintitiedot, tarkastusmenetelmä ja selvitys sähkölaitteiston säännösten ja määräysten mukaisuudesta. Tarkastuksen tekijän on allekirjoitettava todistus.
Sähkölaitteistojen käyttö
Sähkölaitteiston haltijan on huolehdittava siitä, että sähkölaitteistossa havaitut puutteet ja viat poistetaan riittävän nopeasti.
Sähkölaitteiston suoja-, turva- ja vastaavien järjestelmien määrävälein tehtävää huoltoa vaativien laitteiston osia varten on laadittava ennalta huolto- ja kunnossapito-ohjelma. Jos tällaisia huollettavia laitteiston osia on enintään 1 000 voltin nimellisjännitteisen liittymän sähkölaitteistossa vain muutama, voidaan erillinen huolto- ja kunnossapito-ohjelma korvata laitteiden käyttö- ja huolto-ohjeilla.
Käytössä olevalle sähkölaitteistolle on tehtävä määräaikaistarkastus seuraavasti:
1) luokan 1 sähkölaitteistolle asuinrakennuksia lukuun ottamatta viidentoista vuoden välein;
2) luokan 2 sähkölaitteistolle verkonhaltijan sähköverkkoa lukuun ottamatta kymmenen vuoden välein; sekä
3) luokan 3 sähkölaitteistolle ja verkonhaltijan sähköverkolle viiden vuoden välein.
Määräaikaistarkastuksissa tulee riittävässä laajuudessa pistokokein tai muulla soveltuvalla tavalla varmistua siitä, että
1) sähkölaitteiston käyttö on turvallista ja laitteistolle on tehty huolto- ja kunnossapito-ohjelman mukaiset toimenpiteet,
2) sähkölaitteiston käyttöön ja hoitoon tarvittavat välineet, piirustukset, kaaviot ja ohjeet ovat käytettävissä ja
3) sähkölaitteiston laajennus- ja muutostöistä on asianmukaiset tarkastuspöytäkirjat.
Määräaikaistarkastuksen voi tehdä valtuutettu laitos. Luokan 1 ja 2 sähkölaitteistoille määräaikaistarkastuksen voi tehdä myös valtuutettu tarkastaja.
Lisäksi sähköurakoitsija, joka on tehnyt sähköturvallisuuslain 12 §:n mukaisen ilmoituksen sähköturvallisuusviranomaiselle, ja sellainen henkilö, jolla on kyseisen laitteiston sähkötöiden johtamiseen oikeuttava pätevyystodistus, voivat tehdä määräaikaistarkastuksen luokan 1 sähkölaitteistolle.
Määräaikaistarkastuksesta on laadittava haltijan käyttöön tarkastuspöytäkirja, jossa on yksilöitävä tarkastusta koskevat tiedot ja havaitut sähköturvallisuuteen liittyvät puutteet. Tarkastuksen tekijän on allekirjoitettava tarkastuspöytäkirja.
Ilmoitukset rekisteriin
Sähkölaitteistosta on tehtävä sähköturvallisuuslain 18 §:n mukainen ilmoitus, jos laitteisto liitetään verkonhaltijan sähköverkkoon uutena liittymänä. Vastaava ilmoitus on tehtävä sähkölaitteistolle suoritetusta varmennustarkastuksesta ja määräaikaistarkastuksesta.
Ilmoitus on tehtävä sähköturvallisuusviranomaiselle 2 §:n 2 c―e kohdan mukaisista luokan 2 ja kaikista luokan 3 sähkölaitteistoista. Muutoin ilmoitus on tehtävä sille jakeluverkonhaltijalle, jonka vastuualueelle sähkölaitteisto on rakennettu.
Ilmoitus on tehtävä kuukauden kuluessa sähkölaitteiston varsinaisesta käyttöönotosta tai tarkastuksen suorittamisesta. Verkonhaltija voi kuitenkin ilmoittaa kalenterivuoden aikana käyttöönotetut sähkölaitteistot yhdellä kertaa viimeistään seuraavana kalenterivuonna.
Ilmoituksesta tulee käydä ilmi sähköturvallisuusasetuksen (498/96) 19 §:ssä tarkoitetut asiat.
Voimaantulo ja siirtymämääräykset
Tämä päätös tulee voimaan 1 päivänä syyskuuta 1996.
Vakituiseen asuinkäyttöön tarkoitetun rakennuksen sähkölaitteistolle tulee tehdä varmennustarkastus, jos se otetaan varsinaiseen käyttötarkoitukseensa ennen 30 päivää kesäkuuta 1997. Näissä varmennustarkastuksissa on noudatettava soveltuvin osin, mitä 5―9 §:ssä määrätään.
Sähkölaitteiston seuraava 13 §:n mukainen määräaikaistarkastusajankohta määräytyy:
1) sähkölaitteiston käyttöönottoajankohdasta tai
2) edellisestä määräaikaistarkastuksesta, joka on tehty sähkölaitteistojen tarkastuksista annetun kauppa- ja teollisuusministeriön päätöksen (1187/91) 8 §:n nojalla.
Määräaikaistarkastusta ei kuitenkaan vaadita suoritettavaksi ennen 1 päivää tammikuuta 2000, jos kyseiselle sähkölaitteistolle ei ole aiemmin edellytetty määräaikaistarkastusta.
Helsingissä 5 päivänä heinäkuuta 1996
Anja Liukko
1 luku - Yleiset määräykset1 §2 §2 luku - Sähkölaitteistojen käyttöönotto3 §4 §5 §6 §7 §8 §9 §3 luku - Sähkölaitteistojen käyttö10 §11 §12 §13 §14 §15 §4 luku - Ilmoitukset rekisteriin16 §17 §5 luku - Voimaantulo ja siirtymämääräykset18 §19 §20 §

References: §2
 §2
 §4
 §5
 §6
 §7
 §8
 §9
 §3
 §11
 §12
 §13
 §14
 §15
 §4
 §17
 §5
 §19
 §20